Broj: 711-I-675-M-236/22-04-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Sandre Sinjeri, zamjenice člana Uprave trgovačkog društva Koprivničke vode d.o.o.**,za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

**S obzirom da obnaša dužnost zamjenice člana Uprave trgovačkog društva Koprivničke vode d.o.o., kojem je osnivač jedinica lokalne samouprave, Sandra Sinjeri je povodom obnašanja navedene dužnosti obveznica u smislu odredbe članka 3. stavka 1. podstavka 40. ZSSI/21-a, slijedom čega je Povjerenstvu dužna podnijeti imovinsku karticu te se pridržavati ostalih obveza i ograničenja koje propisuje navedeni Zakon.**

 Obrazloženje

Zahtjev za davanjem mišljenja Povjerenstva podnijela je Sandra Sinjeri, zamjenica člana Uprave trgovačkog društva Koprivničke vode d.o.o. U knjigama ulazne pošte Povjerenstva zahtjev je zaprimljen 26. travnja 2022. pod poslovnim brojem 711-U-4426-M-236/22-01-2, povodom kojeg se vodi predmet broj M-236/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Bjelovaru, u dijelu izvatka u kojem se navode podatci o osobama koje su ovlaštene za zastupanje, upisano je da Sandra Sinjeri obnaša dužnost zamjenice direktora - člana Uprave trgovačkog društva Koprivničke vode d.o.o., kojem je jedini osnivač Grad Koprivnica.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da joj je u mailu Povjerenstva povodom njezina zahtjeva za otvaranjem korisničkog računa od 13. travnja 2022. ukazano da nije obveznica, iako se to ne navodi u mišljenju Povjerenstva Broj: 711-I-424-M-30/22-02-17 od 27. siječnja 2022, slijedom čega traži mišljenje je li obveznica navedenog Zakona.

Na zahtjev Povjerenstva, trgovačko društvo Koprivničke vode d.o.o. je dopisom Broj: 711-U-4458-M-236/22-03-2 dostavilo odluku o imenovanju od 6. prosinca 2021., kojom Skupština trgovačkog društva Koprivničke vode d.o.o. Sandru Sinjeri imenuje zamjenicom direktora u svojstvu zamjenika člana Uprave trgovačkog društva, s danom 7. prosinca 2021. i na razdoblje od četiri godine, te se određuje sklapanje menadžerskog ugovora kojim će se urediti plaća i ostala materijalna prava iz radnog odnosa.

Člankom 253. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15., 40/19. i 34/22., dalje u tekstu: ZTD) propisano je da propisi za članove uprave vrijede i za njihove zamjenike.

Člankom 26. Zakona o vodnim uslugama („Narodne novine“, broj 66/19.) propisano je da uprava javnog isporučitelja vodnih usluga ima jednog člana – direktora društva te da ima jednog zamjenika direktora u svojstvu zamjenika člana uprave.

Sukladno navedenome, imajući u vidu da obnaša dužnost zamjenice člana Uprave trgovačkog društva Koprivničke vode d.o.o., kojem je osnivač jedinica lokalne samouprave, kao i da je u tom svojstvu upisana u nadležni sudski registar, te da propisi koji se odnose na člana uprave trgovačkih društava vrijede i za zamjenike člana uprave, Sandra Sinjeri je obveznica u smislu odredbe članka 3. stavka 1. podstavka 40. ZSSI/21-a, slijedom čega je Povjerenstvu dužna podnijeti imovinsku karticu povodom obnašanja navedene dužnosti te se pridržavati ostalih obveza i ograničenja koje propisuje navedeni Zakon.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Sandra Sinjeri, putem e-mail adrese
2. Objava na internetskoj stranici Povjerenstva
3. Pismohrana